צעצוע של סיפור 3

תקציר העלילה

לאחר שנים שלא שיחקו יחדיו, הצעצועים של אנדי נואשים ומלאים תשוקה לשמח שוב את הילד שלהם, על ידי זמן המשחק. אך אנדי כבר נער בוגר, העומד לעבור ללמוד בקולג', מוצא את עצמו בשאלה מה לעשות עם הצעצועים שלו, אשר היו חלק גדול מחייו הצעירים, בעלי זכרונות רבים ורגש סנטימנטלי. הצעצועים בטעות מגיעים לגן הילדים סאניסייד ומנסים לחזור לילד שלהם ולתת לו להחליט מה יהיה עתידם - החבורה נאבקים יחדיו בתחושות של אובדן, זכרונות, ולהמשיך הלאה.

עלילת הסרט

הסרט מתבסס על הדמויות משני הסרטים הקודמים בסדרה. אנדי הוא הילד אליו שייכים הצעצועים המופיעים בסרט, וודי, באז שנות-אור, רקס, מר ראש תפוד, סלינקי והאם אשר מופיעים בסרט הראשון והדמויות אשר נוספו בסרט השני ג'סי, עין-השור, גברת ראש תפוד ושלושת החייזרים הקטנים.
בתחילת הסרט מוצג שאנדי התבגר ועומד לעזוב את ביתו ולעבור לקולג', ובשל כך, הצעצועים, בהנהגת וודי (טום הנקס) ובאז (טים אלן), מודאגים בקשר לעתידם הלא צפוי. אנדי בוחר לקחת את וודי איתו לקולג' ואת שאר הצעצועים לשים בעליית הגג, אך אמו זורקת אותם בטעות לאשפה.
הצעצועים אמנם מצליחים לברוח אך נמסרים לגן ילדים, בו הם פוגשים צעצועים אחרים, לאצו הדובי (נד ביטי) ובובת בן הזוג של ברבי, קן (מייקל קיטון) ושאר צעצועי הגן. הצעצועים שמחים שדורות שלמים של ילדים ישחקו בהם, אך לא כך וודי, שרוצה לחזור לאנדי. הוא בורח מהמקום, אך במקרה נופל לידיה של הילדה בוני, שלוקחת אותו לביתה ומשחקת בו.
בינתיים, שאר הצעצועים מגלים כי לאצו אינו נחמד כפי שהוא נראה. הם מגלים שהם ה"טירונים" והם נמצאים בחדר בשם חדר הזחל, בו משחקים ילדים קטנים אשר משחקים בצורה אגרסיבית מאוד בצעצועים. הצעצועים חשבו שישחקו בהם בחדר הפרפר, בו משחקים הילדים הבוגרים יותר.
וודי, אשר נמצא בביתה של בוני, שומע מבובת ליצן זעופה שעומדת על אדן החלון שלאצו לא תמיד התנהג בצורה כזאת. הוא מתחיל במבצע להחזרת הצעצועים אל אנדי.
לבסוף, אחרי מסע ארוך ומתיש הצעצועים חוזרים אל אנדי, אשר מביא אותם לבוני, שמבטיחה לשמור עליהם.

הפקה

בהתאם לתנאי העסקה המקורית של דיסני עם פיקסאר, לדיסני היו כל הזכויות על הדמויות מהסרטים שפיקסאר הכינה עבור דיסני וכמו כן זכות להפיק סרטי המשך מבלי לשתף את פיקסאר בתהליך יצירת הסרט. עם זאת, היה הסכם ג'נטלמני שדיסני לא תפיק סרטי המשך מבלי לשתף את פיקסאר בתהליך יצירת הסרט. אך ב-2004, כאשר נראה שהמשא ומתן בין החברות עומד להתפוצץ, יו"ר דיסני מייקל אייזנר נתן הוראה להתחיל בהליכים להפקת סרט המשך באמצעות הסטודיו החדש של דיסני, Circle 7 Animation. 
ג'ים הרצפלד כתב תסריט לסרט עבור הגרסה של Circle 7. על פי העלילה המקורית הסרט אמור היה לעסוק בבאז התקול שהולך לטייוואן באמונה ששם יתוקן. כשהאם מחפש מידע נוסף באינטרנט, הוא מגלה שהתקלות קיימות בצעצועים רבים ושהחברה המייצרת אותם הכריזה על הורדת המוצר מהמדפים. חוששים מהשמדה של באז, קבוצה מחבורת הצעצועים יוצאת למבצע חילוץ נועז. באותו הזמן, באז פוגש בעותקים נוספים שפעם היו נאהבים אבל עכשיו הוחזרו לחברה.
בינואר 2006, בעקבות עסקת הרכישה של פיקסאר על ידי דיסני מונו מנהלי פיקסאר אד קטמול וג'ון לאסיטר כאחראים על כל מחלקת האנימציה של דיסני. במרץ 2006 ג'ון לאסיטר החליט לסגור את Circle 7 Animation ולהעביר את הפרויקט לפיקסאר.
בפברואר 2007, אד קטמול הודיע כי לי אנקריץ' יקח את המושכות מג'ון לאסיטר ויביים את הסרט לבדו ושמייקל ארנדט יכתוב את התסריט.
בעקבות מותם של ג'ים ורני וג'ו רנפט שדיבבו את סלינקי וויזי הפינגווין, ויזי הפינגווין יצא מהסרט ואת סלינקי מדבב בלק קלארק. כמו כן, ג'ודי בנסון דיבבה את ברבי כמו בסרט השני.
בו-פיפ (אנני פוטס) שכיכבה בשני הסרטים הראשונים לא חזרה לסרט, אולם דמותה נראתה בפלאשבק של תחילת הסרט.
ב-14 באוגוסט 2015, נודע כי סרט ההמשך "צעצוע של סיפור 4" יתמקד בסיפור האהבה של וודי ובו-פיפ.